O 26 de noviembre de 1918 a dinastía Petrović fue deposada por l'asembleya nacional montenegrina aplegada en Podgorica y votó que Montenegro s'adhibís a un nuevo estau que se yera fendo pa incluyir a los eslavos d'a part occidental d'os Balcans. Montenegro pasó d'esta traza a fer part d'o Reino d'os Serbos, Crovates y Eslovenos. En o periodo d'entreguerras amaneixioron dos faccions oposadas entre os habitants de Montenegro: os "blancos" y os "verdes". Os "blancos" yeran partidarios cerrinos d'a unión con os serbos y s'oposaban a fer distincions entre serbos montenegrins y atros serbos. Os "verdes" reivindicaban una reorganización d'o reino sobre una base federal y no yeran conformes con o control d'o estau que teneban os serbos d'o gubierno de Belgrado. Muitos politicos montenegrins yeran de part d'os serbos en os conflictos entre serbos y crovates que marcoron a politica yugoslava d'o periodo d'entreguerras.